open-index/open-wikipedia-markdown huggingface dataset:
Amelita Galli-Curci

**Amelita Galli-Curci** (o.s. *Galli*; 18. marraskuuta 1882 Milano, Italia – 26. marraskuuta 1963 La Jolla, Kalifornia, Yhdysvallat) oli italialaissyntyinen, yhdysvaltalaistunut oopperalaulaja, äänialaltaan sopraano.

Galli-Curci opiskeli pianonsoittoa ja sävellystä Milanon konservatoriossa, josta valmistui vuonna 1903. Säveltäjä Pietro Mascagni kuitenkin ohjeisti häntä ryhtymään oopperalaulajaksi. Laulajana hän oli itseoppinut. Oopperadebyyttinsä hän teki Gildan roolissa Giuseppe Verdin *[[Rigoletto]]ssa* vuonna 1909 Tranissa. Myöhemmin samana vuonna hän esiintyi Roomassa Georges Bizet'n *[[Don Procopio]]ssa*. Seuraavien vuosien aikana hän esiintyi useiden oopperayhtiöiden palveluksessa Egyptissä, Venäjällä, Espanjassa ja Etelä-Amerikassa. Vuonna 1910 sopraano meni naimisiin markiisi Luigi Curcin kanssa ja otti käyttöönsä sukunimen Galli-Curci.

Yhdysvaltain-debyyttinsä Galli-Curci teki *Rigoletton* esityksessä Chicagossa marraskuussa 1916. Tammikuussa 1918 hän esiintyi ensimmäisen kerran New Yorkissa Giacomo Meyerbeerin *[[Dinorah]]in* nimiroolissa. Marraskuussa 1920 hän teki ensimmäisen esiintymisensä Metropolitan-oopperassa *[[La traviata]]n* esityksessä. Ensimmäisestä miehestään eronneena hän meni vuonna 1921 uusiin naimisiin säestäjänsä Homer Samuelsin kanssa, jolloin hänestä tuli Yhdysvaltain kansalainen. Vuosina 1921–1930 Galli-Curci lauloi säännöllisesti Metropolitan-oopperassa. Hänellä oli merkittäviä rooleja muiden muassa *[[Madama Butterfly]]ssa*, *[[Ruusuritari]]ssa*, *[[Lakmé]]ssa*, *[[Romeo ja Julia (Gounod'n ooppera)|Romeossa ja Juliassa]]*, *[[Lucia di Lammermoor]]issa* ja *[[Puritaanit (ooppera)|Puritaaneissa]]*. Galli-Curci oli suosittu levyttäjä, ja hänen merkittävien levytystensä joukossa on *Rigoletton* "Caro nome" -aarian tulkinta noin vuodelta 1919. Viimeisen esiintymisensä Metropolitan-oopperassa hän teki tammikuussa 1930 *[[Sevillan parturi]]n* esityksessä. Tämän jälkeen hän jatkoi uraansa konserttiesiintyjänä.

Haitallisesti suurentuneen kilpirauhasen takia Galli-Curcille suoritettiin 11. elokuuta 1935 Chicagossa kilpirauhasen poistoleikkaus. Hän lähti Los Angelesiin sairaalasta uloskirjauksensa jälkeen 18. elokuuta. Hän esiintyi jälleen oopperassa Chicagossa Mimìn roolissa *[[La bohème]]ssa* marraskuussa 1936. Kriitikot eivät enää vakuuttuneet hänen äänestään, ja Galli-Curci esiintyikin tämän jälkeen vain resitaaleissa, kunnes lopetti esiintymisen vuonna 1938. 8. helmikuuta 1960 hän sai tähden Hollywood Walk of Famelle. Hänen kuolemansa marraskuussa 1963 jäi John F. Kennedyn salamurhan uutisoinnin varjoon. Vuonna 1972 kriitikko Simon Trezise luonnehti Galli-Curcia 1900-luvun parhaaksi sopraanoksi.

## Lähteet

## Aiheesta muualla
Milica Todorović

**Milica Todorović** (, s. 13. lokakuuta 1990 Kruševac, Serbia, Jugoslavia on serbialainen laulaja ja näyttelijä. Hänen tyylinään on enimmäkseen turbofolk. Hän saavutti kuuluisuutta vuonna 2005 hänen voitettuaan serbian merkittävimän Zvezde Granda (Suuri Tähti) -laulukilpailun. Hänen ensimmäinen singlensä *[[Moje zlato]]* (Minun kultani), feat. MC Yankoo on saanut YouTubessa sata miljoonaa katsomiskertaa.

## Lähteet
Luettelo maailman suurimmista jokivoimalaitoksista

**Luettelo maailman suurimmista jokivoimalaitoksista** sisältää niitä vesivoimalaitoksia, jotka luokitellaan jokivoimalaitoksiksi. Niiden erityispiirteitä ovat matalat voimalapadot ja joen virtaamaan suhteutettuna pieni patoallas. Tämän vuoksi niiden kyky säädellä toimintaansa on heikompi kuin säännöstelyvoimalaitoksilla ja tulva-aikana ne juoksuttavat suuren määrän vettä vesivoimatuotannon ohi.

## Luettelo
Luettelossa voimaloiden tuotantokapasiteetti vaihtelee suuresti. Yksittäinen valtio on mukana luettelossa sen suurimmalla jokivoimalallaan, vaikka se olisikin teholtaan pieni. Vesivoiman suurmimmista valtioista luetteloon on otettu useitakin voimaloita. Taulukossa on seuraavia asioita:

* **Nimi** on voimalaitoksen wikipedian artikkelinimi
* **Valtio** on voimalaitoksen sijaintimaa
* **Joki** on sen joen nimi, jonka yli voimalaitoksen pato on rakennettu
* **Tuotantokapasiteetti** on alueella voimaloiden rakenteelliset maksitehot megawatteina (MW)
* **Vuosituotanto** on alueella tuotettu sähköenergia terawattitunteina (GWh, missä 1&nbsp;TWh = 1&nbsp;000&nbsp;GWh)
* **Patoaltaan pinta-ala** on välittömästi voimalaitoksen yläpuolelle rakennetun varastoaltaan pinta-ala eli sen suurin vesiala (km²)
* **Valmistumisvuosi** on se vuosi, jolloin voimalaitos alkoi tuottaa sähköä kaikilla turbiineilla

Vesivoimalaitoksien nimessä esiintyy usein sana ”pato”, mikä johtuu laitoksen yhteyteen rakennetusta suuresta padosta ja sen taakse kertyneestä patoaltaasta tai tekojärvestä. Taulukossa voimalaitoksen nimessä oleva lyhenne ”vl” tarkoittaa *vesivoimalaitosta*. Taulukon tietojen **lähteet** on mainittu oikeassa sarakeessa. Neljä lähdemerkintää viittaavaat neljään oikeanpuoleiseen sarakkeeseen. Lähdemerkinnät on selostettu taulukon alapuolella.

### Taulukon lähteet
Taulukko on kopioitu englanninkielisestä wikipedian artikkelista maaliskuussa 2020 ja sen alkuperäiset tiedot ovat siltä ajalta. Lähteet on merkitty normaalisti, mutta jos samaa lähdettä on käytetty usein, se on merkitty numeromerkinnällä: 0 = kopioinnin aikaiset tiedot, 1 = voimalaitoksen artikkelin wikidatasta ja 2 = wikipedian suomenkieleisestä tai muunkielisestä artikkelista.

## Katso myös
* Luettelo maailman suurimmista vesivoimalaitoksista, jossa on mukana erityyppiset vesivoimalaitokset

## Lähteet
Ruskojakamari

**Ruskojakamari** (*Brachygalba lugubris*) on jakamareihin kuuluva lintulaji. Lajia tavataan Etelä-Amerikasta.

## Koko ja ulkonäkö
Ruskojakamari voi kasvaa 14&ndash;16 cm pitkäksi. Sukupuolet muistuttavat toisiaan ulkonäöltään. Yleisväriltään lintu on ruskea, ruskeita ovat pää, rinta ja selkä. Kurkku ja vatsa ovat ruskojakamarilla kellertävät tai valkoiset. Lajin siivet, yläperä ja pyrstö ovat mustat ja niissä on sininen tai vihreä kiilto. Ruskojakamarin nokka on pitkä ja väriltään musta.  

## Levinneisyys ja elinympäristö
Ruskojakamaria tavataan laikuttaisesti Kolumbiasta Perun pohjoisosiin ja Brasiliaan, Brasilian koillisrannikolta sekä Brasilian keskiosista Boliviaan. Sen elinympäristöä ovat galleriametsät, metsien reunamaat ja savannit. Ne liikkuvat pareittain tai pieninä ryhminä puiden latvuksissa. Lajin ravintoa ovat lentävät hyönteiset.

## Lähteet
Olof Eneroth

**Per Olof (Olli) Emanuel Eneroth** (1825–1881) oli ruotsalainen kirjailija ja pomologi.

Eneroth oli Ruotsin puutarhayhdistyksen koulun ja puutarhan johtaja 1858–1863. Ruotsin akatemia myönsi hänelle 1846 toisen palkinnon runoelmasta *Hake Sjökonung* ja 1856 kokoelmasta *Dikter*. Hän on julkaissut myös kaksi sarjaa tutkielmia *Litteratur och konst* (1860 ja 1876), *Holland, några drag till en kulturbild* (1860), tekstit kuvateokseen *Herregårdar och Slott uti Södermanland* (1864–1869) ja *Dikter och smärre prosaiska stycken* (1881). Hän kirjoitti aikakauskirjoihin nuorison kasvatusta ja kansansivistystä sekä naissivistyksen kohottamista käsitteleviä artikkelisarjoja ja lahjoitti siinä tarkoituksessa 100&nbsp;000 kruunua Stockholms högskolalle kasvatustieteen professuurin perustamiseen.

Eneroth oli aikanaan merkittävä vaikuttaja Ruotsin puutarha-alalla. Hän on kirjoittanut muun muassa Ruotsin pomologian perusteoksen *Handbok i svensk pomologi* (1864–1866) ja sille jatkoa *Bidrag till Europas Pomona vid dess nordgräns* (1880).

## Suomennettu teos
* *Kasvutarha-kirja rahvaan hyödyksi*, ruotsiksi kirjoitettu Olli Enerothilta, suom. Fredrik August von Platen; G. W. Wilén 1860. (2. painoksen, 1883, nimiösivulla: "Jaetaan maksotta Sanomia Turusta tilaajoille wuodelta 1883. Seuraa n:o 50.")

## Lähteet

## Aiheesta muualla
Destrehan

**Destrehan** on väestönlaskennallinen asuinpaikka (CDP) St. Charlesin piirikunnassa, Louisianan osavaltiossa Yhdysvalloissa. Sen väkiluku oli vuoden  väestönlaskennassa 11&nbsp;535. 

Destrehanin asukkaista 70 prosenttia on valkoisia, 6,8 prosenttia on afroamerikkalaisia ja 10,8 prosenttia on latinalaisamerikkalaisia. 96,8 prosenttia asukkaista on Yhdysvaltain kansalaisia. Sen väestön keski-ikä on 40,2 vuotta.

## Lähteet
### Viitteet
Sándor Endrődi

**Sándor Endrődi** (1850–1920) oli suosittu unkarilainen lyyrinen runoilija ja prosaisti.

Endrődi oli 1878–1892 reaalikoulun opettajana Nagyváradissa, vuodesta 1892 edustajakamarin päiväkirjantoimittaja. Hän on julkaissut runokokoelmat *Tücsökdalok* ('Sirkanlauluja', 1876), *Költemények* ('Runoja', 1877–1878), *Endrődi Sándor költeményei 1879–1885* (1885), *Költeményék* (1891) ja *Kuruczdalok*. Endrődi on julkaissut myös novellikokoelmia, esimerkiksi *Balatoni ég alatt* ('Balatonin taivaan alla', 1884) sekä erinomaisia käännöksiä (muun muassa *Buch der Lieder*) henkisen sukulaisensa Heinrich Heinen runoudesta.

Endrődi on harjoittanut myös varsinaisia kirjallisuushistoriallisia opintoja, joiden tuloksia ovat muun muassa esseekokoelma *Költök világa* ('Runouden maailma', 1887: Byron, Heine, Petőfi, Kirjallisuus ja yleisö ynnä muita aiheita) ja *Századunk magyar irodalma képekben* ('Vuosisatamme unkarilainen kirjallisuus kuvissa', 1900).

## Lähteet

## Aiheesta muualla
Aurlus Mabélé

**Aurlus Mabélé**, oikealta nimeltään **Aurélien Miatsonama** (26. lokakuuta 1953 Brazzaville – 19. maaliskuuta 2020 Pariisi) oli brazzavillenkongolainen laulaja-lauluntekijä. Hänen tyylilajinsa oli soukous.

Mabélé esiintyi laajalti länsimaissa. Hän oli 1980-luvulla perustamassa Loketo-yhtyettä Mav Cacharelin ja Diblo Dibalan kanssa. Hänen hittiensä joukossa olivat "Africa Mousso", "La Femme ivoirienne", "Embargo", "Betty", "Asta De", "Evelyne", "Liste Rouge" "Loketo" ja "Waka Waka". Hän oli kärsinyt syövästä ja aivoverenkiertohäiriöistä ennen kuin kuoli sairastuttuaan vuosien 2019–2020 koronaviruspandemiassa ja päädyttyään pariisilaiseen sairaalaan.

## Lähteet
Amerikanorvokki

**Amerikanorvokki** (*Viola lanceolata*) on orvokkien sukuun kuuluva varreton, valkokukkainen kasvilaji, jota käytetään koristekasvina. Lajin tieteellinen nimi tulee kasvin peitsimäisestä () lehtimuodosta sekä elinympäristöistä, joissa se menestyy.

## Ulkonäkö ja koko
Amerikanorvokki on monivuotinen, 10–15 senttimetrin korkuinen ruohokasvi, jolla on kapeat, peitsimäiset lehdet. Tavallisesti sileäpintaiset lehdet saattavat olla kesällä leveämpiä kuin keväällä. Varsi on sileä ja kapea.

Amerikanorvokki kukkii toukokuusta kesäkuuhun. Epäsymmetrisessä kukassa on viisi valkoista terälehteä, jotka sijaitsevat varren yläosassa. Kolme alempaa terälehteä ovat tavallisesti violettisuonisia. Hedelmät ovat vihreitä, soikeahkoja kotia, jotka sisältävät lukuisia pieniä siemeniä. Siemenet ovat kypsinä tummanruskeita; kasvi levittäytyy pääasiassa maata pitkin suikertavilla, juurimaisilla rönsyillään.

## Levinneisyys
Amerikanorvokki on kotoisin Pohjois-Amerikasta, missä sitä esiintyy monissa Yhdysvaltain osavaltioissa sekä Kanadassa.

## Elinympäristö
Amerikanorvokki kasvaa soilla, kosteilla niityillä sekä rannoilla hiekkaisessa maaperässä. Amerikanorvokki risteytyy usein läheisen sukulaisensa *[[Viola macloskeyi]]*n kanssa muodostaen lajin *[[Viola primulifolia]]*. Lajit kasvavat samanlaisissa elinympäristöissä, mutta risteymän lehtimuoto vaihtelee peitsimäisestä *mackloskeyi*lle tyypilliseen sydämenmuotoiseen orvokinlehteen.

## Lähteet
Bulevardipalmu

**Bulevardipalmu** (*Washingtonia robusta*) on palmukasvien heimoon ja presidentinpalmujen sukuun kuuluva kasvilaji, joka kasvaa luonnonvaraisena Meksikossa.

## Ulkonäkö ja koko
Vanhoilla yksilöillä runko on korkeintaan 27 metriä korkea. Bulevardipalmu kasvaa korkeammaksi, mutta on rungoltaan kapeampi kuin läheisin sukulaisensa presidentinpalmu (*Washingtonia filifera*). Lehden tyvellä on usein punertavanruskea kohta, jollaista presidentinpalmulla ei ole. Lehtiruoti on lyhyempi ja siinä on aina punertavanruskeita piikkejä; varsinkin nuorilla yksilöillä koko lehtiruoti on punaruskea.

Rungon vanhemmat osat ovat harmaita, kun taas nuorempia osia verhoavat kastanjanpunaiset tai ruskeat lehtitupet, jotka tavallisesti poistetaan viljellyiltä yksilöiltä. Lehtien väri vaihtelee vaaleanvihreästä tummanvihreään.

## Levinneisyys ja elinympäristö
Bulevardipalmu kasvaa endeemisenä Meksikossa: sitä esiintyy ainoastaan Kalifornian niemimaan eteläpuoliskolla sekä Sonoran osavaltiossa. Levinneisyysalueellaan laji kasvaa purojen ja ajoittaispurojen varsilla sekä keitailla.

## Käyttö
Bulevardipalmu on yksi subtrooppisen vyöhykkeen tyylikkäimmistä maisemaelementeistä. Laji tunnetaan kapeista ja erittäin korkeista rungoistaan. Laji on yleisin viljelty palmulaji Etelä-Kaliforniassa, Etelä-Teksasissa, Phoenixissa ja Tucsonissa. Bulevardipalmu ei kestä yhtä hyvin kylmää kuin sisarlajinsa ja on talvenkestävä ainoastaan vyöhykkeillä 9b-11. Laji vaatii täyden auringonpaisteen.

Bulevardipalmun ja presidentinpalmun risteytykset ovat yleisiä viljelyssä; niissä yhdistyvät presidentinpalmun kylmänkestävyys ja bulevardipalmun tyylikkyys. Risteytystä kutsutaan myös nimellä *Washingtonia × filibusta* Hodel.

## Lähteet
Luigi’s Mansion 3

**Luigi's Mansion 3** on Next Level Gamesin kehittämä ja Nintendon julkaisema toimintaseikkailupeli, joka julkaistiin vuonna  Nintendo Switchille. Peli on *Luigi's Mansion* -pelisarjan kolmas osa, jota edeltävät *[[Luigi’s Mansion|Luigi's Mansion]]* ja *[[Luigi’s Mansion 2|Luigi's Mansion: Dark Moon]]*.

Pelin päähahmo on edellisten pelisarjan osien tavoin Luigi, joka ystävineen on huijattu vierailemaan kummitushotellissa. Pelaaja ohjaa Luigia, jonka tehtävänä on pelastaa ystävät kummitusten kynsistä ratkaisemalla pulmia hotellin joka kerroksessa.

Uusia toimintoja kolmannessa osassa ovat uudet liikkeet kummituksia kaapatessa, Luigia avustava Gooigi-lima sekä jopa kahdeksan pelaajan moninpelitila.

## Vastaanotto
IGN:n arvostelussa peli sai arvosanaksi 8.3/10. Pelin suunnittelua kehuttiin älykkääksi, kun taas kritisointia sai keräilyesineiden suuri määrä ja niiden hyödyttömyys.

## Lähteet

## Aiheesta muualla
*
Enkeliperhoangervo

**Enkeliperhoangervo** eli **perhoangervo** (*Gillenia trifoliata*) on ruusukasvien heimoon ja perhoangervojen sukuun kuuluva kasvilaji, jonka luontainen levinneisyysalue ulottuu Kanadan Ontariosta Yhdysvaltain Georgian osavaltioon.

## Ulkonäkö ja koko
Enkeliperhoangervo on monivuotinen, pysty ruohokasvi, jonka kasvukorkeus on 50–100, leveys 60 senttimetriä. Lehdet ovat jakautuneet kolmeen osaan. Ylemmät ja alemmat varsilehdet ovat samanlaisia; lehtien alapinnoilla ei ole rauhasia. 5–10 millimetrin mittaiset korvakkeet ovat mitättömiä, pienehköjä, naskalimaisia, soikeita, ehytlaitaisia; joskus niissä on yksittäisiä hampaita.

Enkeliperhoangervo kukkii heinäkuusta elokuuhun. Kukassa on viisi tavallisesti vaaleanpunaista, 2–12 millimetrin mittaista kapeaa terälehteä ja saman verran punertavia verholehtiä. Hedelmä on yhdestä neljään suurehkoa siementä sisältävä tuppilo.

Kasvin kromosomiluku on 2n = 18.

## Levinneisyys ja elinympäristö
Enkeliperhoangervo on kotoisin Kanadan Ontariosta sekä Yhdysvaltain koillis-, itä- ja kaakkoisosista. Luonnossa laji kasvaa kuivissa tai tuoreissa vuoristometsissä.

## Luokittelu
Lajin kuvasi ensimmäisenä Carl von Linné vuonna 1753 *[[Species Plantarum]]*issa, tuolloin nimellä *Spiraea trifoliata*. Vuonna 1802 Conrad Moench siirsi lajin äskettäin perustamaansa perhoangervojen (*Gillenia*) sukuun.

## Käyttö
Enkeliperhoangervoa käytetään joskus koristekasvina puiden alla ja monivuotisissa kukkapenkeissä. Amerikan alkuperäiskansat ovat käyttäneet kuivattuja ja jauhettuja enkeliperhoangervon juuria ulostus- ja oksetuslääkkeenä.

## Lähteet

## Aiheesta muualla
* Suomen Lajitietokeskus: Enkeliperhoangervo – ''Gillenia trifoliata''
* Finto: Kassu – Kasvien suomenkieliset nimet: perhoangervo (''Gillenia trifoliata'')
800 vuotta luomisen riemua

**800 vuotta luomisen riemua** on suomalainen televisio-ohjelma, musiikkipitoinen dokumentti Venäjän Vladimirin alueen kansanperinteestä ja sen vaalimisesta. Vladimirin alue sijaitsee Moskovasta noin 100 km itään. TV1:n Viihdetoimituksen ohjelmaa kuvattiin vuonna 1978 Vladimirissa, Suzdalissa, Mstjorassa ja lähiympäristössä. Se oli Yleisradion ja Neuvostoliiton Gosteleradion yhteistuotantoa, ohjelman käsikirjoittivat ja ohjasivat Erkki Pohjanheimo ja Seppo Seppälä. Kuvauksesta vastasi Eero Kaartinen ja äänityksestä Urpo Ikonen. 

Ohjelman keskushenkilöiksi nousivat Andrei Rublevin freskoja Vladimirissa, Uspenskin kirkossa entisöivä Aleksander Petrovitš Nekrasov 
sekä itseoppinut koruommeltaiteilija Tatjana Shulpina. 
Heidän kauttaan kerrotaan kansantaiteen asemasta Neuvostoliitossa ja taiteilijoitten suhteesta työhönsä. Nekrasovin entisöintityön alla oli Rublevin "Viimeinen tuomio" -fresko. Ohjelmassa kuvataan myös ikonitaidetta, lakkaminiatyyritaidetta, kansantansseja. Perinteistä musiikkia esittävät Vladimir-Suzdalin museoalueen kuoro, Pikku-Pihlaja kuoro, Davidovon naiskuoro ja Marinon kylän kuoro. 

Sanonta ”vladimirilaiset jumalankuvan maalaajat” tunnettiin kaikkialla ennen vallankumousta.  Ortodoksisen kirkon metropoliitta vaikutti Vladimiristä käsin aina 1400 luvulle saakka. Alue on ollut Koillis-Venäjän hallinnollinen ja kirkollinen keskus 1100 luvulta viime vuosituhannen alkupuolelle. 

Värifilmille kuvatun ohjelman kesto on 53'06” 

"800 vuotta luomisen riemua" lähetettiin TV1:ssä ensi kerran 11.12.1978, uusittiin 24.5.1980 ja vielä 1.8.1988 TV1:n sarjassa Neuvostoliiton kansantaidetta. Sarjan muut ohjelmat olivat Bandura – Ukrainan laulava puu, Pikku varsan tanssi ja Tibiteikka – Uzbekistanin kansantaidetta.

## Lähteet
Sukeltajamyytti

**Sukeltajamyytti** on laajalle levinnyt luomiskertomus, jossa ylin olento lähettää yleensä eläimen alkumereen noutamaan hiekkaa tai mutaa asuinkelpoisen maan rakentamiseksi. Osa tutkijoista tulkitsee myyttiä psykologisesti, toiset kosmogonisesti; molemmissa tapauksissa maan katsotaan olevan peräisin meren pohjasta. Sukeltajamyytti on yleinen Pohjois-Amerikan alkuperäiskansojen kansanperinteessä, mutta sitä esiintyy myös tšuktšien, jukagiirien, tataarien, ainujen ja monien suomalais-ugrilaisten kansojen perinteissä. Levinneisyysalueensa perusteella myytti on peräisin Itä-Aasian rannikolta, mistä se on levinnyt kansojen muuttaessa länteen Siperiaan ja itään Pohjois-Amerikan mantereelle.

Monille Amerikan alkuperäiskansojen luomiskertomuksille on ominaista, että maailman luominen alkaa, kun olennot ovat nukuksissa tai horroksessa alkumaailmassa. Sukeltaja, usein kuikka, herää ensimmäisenä ja alkaa valmistella asuinkelpoisen maailman luomista tuleville olennoille. Monissa tapauksissa tarinat kuvaavat sarjaa epäonnistuneita yrityksiä luoda maa-alue ennen ratkaisun löytämistä.

## Sukeltajamyytti muinaissuomalaisilla
Sukeltajamyytin arvellaan olevan myös muinaissuomalaisten alkuperäinen luomiskertomus, jonka eteläisempi alkumuna on myöhemmin syrjäyttänyt. Yhteinen piirre kummassakin myytissä ovat alkumeri ja -lintu. Alkumunasta kertovat tarinat ovat tavallisesti kalevalamittaisia, kun taas sukeltajamyytti on suorasanainen. Suomesta tallennetut sukeltajamyytin versiot ovat hyvin pelkistettyjä. Niiden mukaan alussa oli meri, jossa seisoi kultapatsas. Patsaan päällä istui Jumala tai paholainen, joka käski jotakuta hakemaan maata meren pohjasta. Tästä maasta syntyi maailma. Maan hakija oli esimerkiksi paholainen tai kuikka.

Seuraavan kertomuksen on tallentanut Väinö Salminen suistamolaiselta runonlaulajalta Elessei Valokaiselta vuonna 1908:

## Lähteet
Lockheed-skandaali

**Lockheed-skandaali** oli eräs yrityslahjontaan liittyvä skandaali. Se oli laajuudeltaan eräitä 1970-luvun merkittävimmistä. Lahjontaskandaaliin kytkeytyi useita keskieurooppalaisia poliitikkoja sekä myös japanilaisia päättäjiä, kuten tuolloinen Japanin pääministeri Kakuei Tanaka ja tätä avustanut oikeusministeri Osamu Inaba. 

Keskieurooppalaisista maista, ainakin Alankomaat, Länsi-Saksa sekä Italia hankkivat omille ilmavoimilleen Lockheed-yhtymän valmistamia suihkuhävittäjiä. Skandaalin seuraamuksena useita päättäviä poliitikkoja pidätettiin. Lockheed L-1011 TriStarin sekä F-104 Starfighter -koneiden myynnin edistämistä varten, Lockheed-konsernin katsottiin lahjoneen taloudellisia etuisuuksia tarjoamalla korruptioksi katsottavan arvoisesti.

## Lähteet
Brian Wren

**Brian Aarthur Wren** (s. 1939 Romford, Essex, Englanti) on englantilainen reformoitu pappi, kansainvälisesti tunnettu virsirunoilija ja kirjailija.

## Elämänvaiheet ja työ
Wren on opiskellut Oxfordsissa Mansfield Collegessa moderneja kieliä ja teologiaa. Hän on väitellyt tohtoriksi Oxfordissa aiheenaan Vanhan Testamentin profeettojen kieli (*The language of prophetic eschatology in the Old Testament*) Hänet on vihitty papiksi 1965 Britannian Yhdistyneessä reformoidussa kirkossa (*United Reformed Church*) ja hän työskenteli kongregationaalisen seurakunnan pastorina Essexissä ja sen jälkeen Yhdistyneen kuningaskunnan kirkkojen neuvostossa (*British Council of Churches*) rauhan ja kansainvälisen oikeuden puolesta. Hän on toiminut sittemmin vapaana saarnaajana ja luennoitsijana. 

Vuodesta 1991 hän työskenteli Yhdysvalloissa luennoitsijana ja saarnaajana sekä virsien kirjoittajana yhdessä vaimonsa Susan Heafieldin kanssa, joka oli metodistipastori. Vuodesta 2000 alkaen hän toimi professorina Columbia Theological Seminaryssä, Georgiassa.

Vuonna 1999 hänen virtensä "Hidden Christ, alive for ever" palkittiin Lontoon St Paulin katedraalia varten järjestetyssä Millenium-virsikilpailussa.

Wren on koko englanninkielisessä maailmassa tunnettu ja arvostettu virsirunoilija. Hän on julkaissut noin 250 virttä ja yhdeksän virsikokoelmaa, muun muassa: *Faith Looking Forward* (1983), *Praising a Mystery* (1986), *Bring Many Names* (1989), *New Beginnings* (1993), ja *Faith Renewed: 33 Hymns Reissued and Revised* (1995)

Hän on myös toimittanut kirjan *What Language Shall I Borrow* (1989), keskusteluoppaana inklusiivisen kielen asemasta kristillisessä jumalanpalveluksessa.

Suomeksi hänen virsiään on ilmestynyt vain muutama: Suomen evankelis-luterilaisen kirkon virsikirjassa virsi 416 "Nyt on aika kiitoksen", (There’s a spirit in the air) vuodelta 1969, suom. Anna-Maija Raittila 1984; Ruotsin kirkon virsikirjassa virsi 591 "Rauhaa ja oikeutta puolustamaan" (This we can do for justice and for peace) 1975, suom. Niilo Rauhala 1997, 2000 sekä ''Seurakunta laulaa'' -kirjassa laulu 161 "Hän voiton sai" (Christ is alive), suom. Joel Niininen 2001.

## Lähteet

## Aiheesta muualla
* Praise Partners Worship  Brian Wrenin kotisivu (englanniksi)
Kiinanhelmipensas

**Kiinanhelmipensas** eli **helmipensas** (*Exochorda racemosa*) on ruusukasvien heimoon ja helmipensaiden sukuun kuuluva kasvilaji, joka kasvaa luonnonvaraisena Kiinassa ja Japanissa.

## Ulkonäkö ja koko

Kiinanhelmipensas on korkeintaan kolmen metrin korkuiseksi kasvava, pysty ja kesävihanta, pyöreämuotoinen pensas, jonka vuorottaiset lehdet ovat 2,5–7,6 senttimetriä pitkiä ja karvattomia; lehtimuoto voi olla kiilatyvinen, pitkänpyöreä, soikea tai vastapuikea. Lehdet ovat ehytlaitaisia tai kärkeä kohti sahalaitaisia. Hoikat, nuorena ruskeat varret muuttuvat 2–3-vuotiaalla pensaalla harmaanruskeiksi ja niiden kuori alkaa halkeilla. Puikeat, limittäiset silmut ovat tumman punertavanruskeita. Syysväritys on mitätön.

Kiinanhelmipensas kukkii huhti-toukokuussa näyttävin valkoisin terttukukinnoin, joissa kussakin on 6–10 4–5-teräistä kukkaa. Noin 2,5–3,5 senttimetrin levyiset kukat kestävät lämpötilasta riippuen 1–2 viikkoa. Heteitä on 15–20. Kesä-heinäkuussa kypsyvä hedelmä on ruskea, tähtimäinen, viisilohkoinen sinkokota, joka jää kiinni kasviin. Kukat kehittyvät edellisen vuoden versoihin; kasvi on pääsääntöisesti kaksikotinen, mutta sillä on myös kaksineuvoisia kukkia.

Kasvin kromosomiluku on 2n = 16 tai 2n = 18.

## Levinneisyys
Kiinanhelmipensas kasvaa luonnossa varjoisilla rinteillä Kiinan Henanin, Jiangsun, Jiangxin ja Zhejiangin maakunnissa 200–500 metrin korkeudella merenpinnasta sekä Japanissa ja Keski-Aasiassa.

## Käyttö
Kiinanhelmipensasta kasvatetaan koristekasvina muun muassa pensasaidoissa. Vaikka pensas kasvaa luontaisella levinneisyysalueellaan myös varjossa, se viihtyy kasvatettuna paremmin aurinkoisilla tai puolivarjoisilla kasvupaikoilla; parhaiten kasvi kukkii täydessä auringossa. Kasvupaikan tulisi olla suojainen. Kiinanhelmipensas sietää monenlaista maaperää, mutta viihtyy parhaiten lievästi happamassa ja savisessa sekä kosteassa ja läpäisevässä, ravinteikkaassa maaperässä. Pensas on pääosin tuholaisenkestävä, mutta hyötyy kylminä talvina talvisuojauksesta.

## Taksonomia
Lajin kuvasi ensimmäisenä John Lindley vuonna 1847 tuomipihlajien sukuun nimellä *Amelanchier racemosa*, ja nykyisen nimensä se sai vuonna 1913. Kasvin suomenkielinen nimi tulee sen helmiä muistuttavista kukkanupuista.

Kiinanhelmipensaalla on kaksi alalajia:
* *Exochorda racemosa* subsp. *racemosa*
* Koreanhelmipensas (*Exochorda racemosa* subsp. *serratifolia* (S.Moore) F.Y.Gao & Maesen, syn. *Exochorda serratifolia*)

## Lähteet
Perfluoratut yhdisteet

**Perfluoratut yhdisteet** ( eli *PFC*) ovat orgaanisia yhdisteitä, joissa yhdisteen hiiliketjun vedyt on korvattu fluorilla. Toisin sanoen yhdisteitä, joissa on fluori–hiilisidoksia ja hiili–hiilisidoksia sekä funktionaalisia ryhmiä.

## Perfluorattuja yhdisteitä
* Perfluoratut alkyyliyhdisteet
Nokia 5310 (2020)

**Nokia 5310** on HMD Globalin maaliskuussa 2020 esittelemä ja julkaisema matkapuhelin, jossa on 2,4 tuuman näyttö. Puhelimessa on S30+-käyttöjärjestelmä, MP3-soitin, FM-radio ja kaksi etukaiutinta. Tallennustilaa on 16 megatavua. Puhelimessa on muistikorttipaikka ja 1&nbsp;200 milliampeeritunnin akku.

## Lähteet
Nokia 8.3 5G

**Nokia 8.3 5G** on HMD Globalin 19. maaliskuuta 2020 esittelemä ja julkaisema älypuhelin, jossa on Android 10 -käyttöjärjestelmä. Se on HMD Globalin ensimmäinen puhelin, joka tukee 5G-verkkoja.

Puhelimessa on 6,81 tuuman näyttö, jonka tarkkuus on 1&nbsp;080 × 2&nbsp;400 pikseliä. Prosessorina on kahdeksanydinprosessori. Tallennustilaa on 64 tai 128 gigatavua ja keskusmuistia kuusi tai kahdeksan gigatavua. Tallennustila on laajennettavissa enintään 400 gigatavun microSD-kortilla. Puhelimessa on neljä takakameraa. Pääkameran tarkkuus on 64, laajakulmakameran tarkkuus 12, makrokameran tarkkuus kaksi ja  syvyyskameran tarkkuus kaksi megapikseliä. Etukameran tarkkuus on 24 megapikseliä. Puhelimessa on 4&nbsp;500 milliampeeritunnin akku, joka tukee 18 watin latausta. Sormenjälkitunnistin on sijoitettu laitteen kyljessä olevaan virtapainikkeeseen.

## Lähteet
*GSMArena
*HMD Global esitteli ensimmäisen 5G-Nokialaisen sekä kolme muuta Nokia-puhelinta 

### Viitteet
Päiväperhoangervo

**Päiväperhoangervo** (*Gillenia stipulata*) on ruusukasvien heimoon ja perhoangervojen sukuun kuuluva kasvilaji, jota käytetään koristekasvina.

## Ulkonäkö ja koko
Päiväperhoangervo on monivuotinen ruohokasvi, jonka kasvukorkeus on 40–100 senttimetriä. Ylemmät ja alemmat varsilehdet eroavat toisistaan: ylempien varsilehtien lehdykät ovat sahalaitaisia, kun taas alemmat ovat sulkamaisesti jakautuneita. Lehtien alapinnalla on rauhasia. 10–30 millimetrin mittaiset korvakkeet ovat pysyviä, lehtimäisiä, soikeita-peitsimäisiä tai lähes pyöreitä ja hammaslaitaisia.

Kasvi kukkii heinä-elokuussa. Terälehdet ovat 10–13 millimetriä pitkiä ja tavallisesti valkoisia.

## Levinneisyys ja elinympäristö
Päiväperhoangervo on kotoisin Yhdysvaltain itä- ja kaakkoisosista, missä se kasvaa kuivissa-tuoreissa, valoisissa vuoristometsissä, pensaikoissa ja kalliojyrkänteillä.

## Käyttö
Kuten sukulaistaan enkeliperhoangervoa (*Gillenia trifoliata*), päiväperhoangervoa käytetään joskus koristekasvina puiden alla ja monivuotisissa kukkapenkeissä.

## Lähteet

## Aiheesta muualla
* Integrated Taxonomic Information System (ITIS): ''Gillenia stipulata'' 
* Flora of North America: ''Gillenia stipulata''
Norjan kansanterveyslaitos

**Norjan kansanterveyslaitos** (; lyhennys **FHI**) on Norjassa toimiva valtiollinen tutkimus- ja kehittämislaitos. Se toimii Norjan terveys- ja hoivapalvelujen ministeriön alaisuudessa. Laitoksen toimipisteet sijaitsevat Oslossa ja Bergenissä. Vuonna 2018 laitoksen palveluksessa oli noin 870 henkeä (kokoaikaisina henkilötyövuosina) ja vuosibudjetti oli 1,7 miljardia Norjan kruunua. Laitos on toistuvasti esillä myös suomalaisissa tiedotusvälineissä erilaisten terveysuutisten johdosta, muun muassa kulkutauteihin (esimerkiksi zikavirus, pernarutto, sikainfluenssa, tai koronavirus), norjalaisen lohen syönnin rajoituksiin tai nuuskan haittavaikutuksiin liittyen. 

Laitosta johtaa lääketieteen tohtori, pääjohtaja Camilla Stoltenberg, joka on toiminut myös Bergenin yliopiston professorina. Toiminta on organisoitu neljään toimialaan: Terveyspalvelut, Infektioiden hallinta ja ympäristöterveys, Terveysdata ja digitaalisaatio sekä Psyykkinen ja fyysinen terveys.

## Katso myös
*Terveyden ja hyvinvoinnin laitos (THL)
*Ruotsin kansanterveysvirasto
*Tanskan kansanterveyslaitos (SIF)
*Islannin terveysjohtajan virasto
*Public Health England (PHE)
*Euroopan tautienehkäisy- ja -valvontakeskus (ECDC)
*Venäjän federaation kuluttajansuoja- ja hyvinvointivirasto (Rospotrebnadzor)

## Lähteet

## Aiheesta muualla
* FHI:n verkkosivut  (fhi.no)
* Daily  reports about coronavirus disease (COVID-19)  (fhi.no)
Victoria Martensin murha

**Victoria Martens** (23. elokuuta 2006 – 24. elokuuta 2016) oli yhdysvaltalainen 10-vuotias pikkutyttö, joka joutui äitinsä, tämän miesystävän ja miesystävän serkun murhaamaksi New Mexicossa 24. elokuuta 2016. Victorialla oli ollut syntymäpäivä murhaa edeltävänä päivänä. Hänelle järjestettiin julkiset hautajaiset lokakuussa 2016. Tyttöä on muistettu sosiaalisessa mediassa "oikeutta Victorialle" -tunnuksella.

## Taustaa
Victorian äiti, tuolloin 35-vuotias Michelle Martens käytti metamfetamiinia. Martensin kerrotaan parittaneen lapsiaan miehille seksiä varten. Raiskausten aikana Michelle oli vain seurannut vierestä Victorian kärsimystä, koska hän "nautti katselemisesta", kuten hän oli kertonut poliiseillekin. Michelle ei siis tehnyt tätä rahan takia. Lisäksi hänellä oli rikostausta ja huumeongelma.

## Victorian murha
Victoria sai surmansa 24.8.2016. Michelle oli pistänyt häneen metamfetamiinia. Aineen oli tarkoitus rauhoittaa hänet. Tämän jälkeen Michellen miesystävä Fabian Gonzales oli raiskannut tytön samalla, kun Michelle oli pitänyt kättään tytön suulla. Victoriaa myös kuristettiin ja Gonzalesin serkku Jessica Kelley puukotti häntä. Lopulta Gonzales ja Kelley paloittelivat Victorian ruumiin ja sytyttivät sen tuleen kylpyammeessa. Ruumis paloi yhä poliisien tullessa paikalle.

Raaka murha paljastui, kun Michelle ja Gonzales koputtelivat yöllä naapureidensa oviin. Molemmat olivat veren peitossa. Kaikki kolme tekijää vangittiin murhasta epäiltyinä.

## Lähteet
Alonso de Ercilla

**Alonso de Ercilla y Zúñiga** (1533–1595) oli espanjalainen runoilija, sotilas ja hovin jäsen.

Ercilla oli vanhaa aatelia ja tuli Kaarle V:n neuvoston jäseneksi ja infantti Filipin hovipojaksi. Hän seurasi sittemmin Kaarle V:tä tämän matkoilla Euroopassa 1547–1551 ja kävi tämän kanssa Englannissa 1554. Pian sen jälkeen Ercilla osallistui espanjalaisten sotaretkeen araukaanikapinallisia vastaan Chilen rannikolla, taisteli seitsemässä verisessä taistelussa ja päätti kuvata näitä taisteluja eeppisessä runoelmassa (aloitettu noin 1558). Hän kirjoitti öisin leirissä pienille paperilapuille ja nahkapalasille, ja hänen kuvauksissaan kuuluu eletty elämä. Runoelman nimi on *Araucana*. Ensimmäinen osa kuvaa kapinan puhkeamista espanjalaisten ja intiaanien kertoman mukaan siihen ajanjaksoon asti, jolloin hän itse joutui osallistumaan sotaretkeen. Yksitoikkoisuutta välttääkseen hän toisessa ja kolmannessa osassa (1578, 1590) kutoo kertomukseen romanttisia episodeja ja näkyjä. Jättäen sodan kuvauksen kesken hän viimeisessä osassa kertoo Eurooppaan palaamisensa syyt ja kuvaa matkojaan Euroopassa. Eepos on myöhemminkin herättänyt runollista mielenkiintoa.

## Lähteet

## Aiheesta muualla
Barthold Anders Ennes

**Barthold Anders Ennes** (1764–1841) oli ruotsalainen historiallinen kirjailija. Hän osallistui upseerina Kustaa III:n sotaan 1788–1790, oli mukana Pommerissa 1806–1807 ja Norjassa 1808. Hän julkaisi muun muassa *Underrättelser om Finnheden* (1809), *Biografiska minnen af konung Carl XII:s krigare* (1818–1819).

## Lähteet
Johann Jacob Engel

**Johann Jacob Engel** (1741–1802) oli saksalainen kirjailija, professori, Preussin taideakatemian jäsen ja prinssi Friedrich Wilhelmin opettaja. 

Engelistä tuli myöhemmin Berliinin kansallisteatterin johtaja. Hänen huvinäytelmänsä joutuivat pian unohduksiin. Muita teoksia ovat *Ideen zu einer Mimik* (1785, näköisp. 1968), joka sisältää huomionarvoisia näkökohtia, *Der Philosoph für die Welt* (1775–1800), jossa Engel alkavaa Sturm und Drang -suuntaa vastustaen puolusti moralisoivaa runoutta ja järkeilevää realismia. Lisäksi hän on kirjoittanut romaanin *Herr Lorenz Stark* (1795), jota aikoinaan ihailtiin.

## Lähteet

## Aiheesta muualla
 
* ''Ideen zu einer Mimik'' verkossa (Archive.org)
Viilaaminen

**Viilaaminen** on lastuavaa työstöä joka tarkoittaa esimerkiksi sahaamalla tai leikkaamalla työstettyjen kappaleiden viimeistelyä viilalla. Materiaaleina voi olla teräs, alumiini tai puu. Viiloja voidaan jaotella poikkileikkauksen mukaan kuten: litteä, pyöreä, puolipyöreä, nelikulmainen tai kolmikulmainen viila. Myös hammastuksen suhteen voidaan jaotella, kuten: raspihakkuinen viila. Viilattava kappale tulee kiinnittää tukevasti esimerkiksi ruuvipuristimeen.

Viila leikkaa ainoastaan työnnettäessä.

## Katso myös
* sorvaus
* jyrsintä
* poraus

## Lähteet
Nokia 1.3

**Nokia 1.3** on HMD Globalin 19. maaliskuuta 2020 esittelemä ja julkaisema älypuhelin, jossa on Android 10 Go Edition -käyttöjärjestelmä.

Puhelimessa on 5,71 tuuman näyttö ja neliydinprosessori. Tallennustilaa on 16 gigatavua ja keskusmuistia on yksi gigatavu. Tallennustila on laajennettavissa enintään 400 gigatavun microSD-kortilla. Takakameran tarkkuus on kahdeksan megapikseliä ja etukameran viisi megapikseliä. Puhelimessa on 3&nbsp;000 milliampeeritunnin akku.

## Lähteet
*GSMArena
*HMD Global esitteli ensimmäisen 5G-Nokialaisen sekä kolme muuta Nokia-puhelinta 

### Viitteet
Nokia 5.3

**Nokia 5.3** on HMD Globalin 19. maaliskuuta 2020 esittelemä ja julkaisema älypuhelin, jossa on Android 10 -käyttöjärjestelmä.

Puhelimessa on 6,55 tuuman näyttö ja kahdeksanydinprosessrori. Siinä on tallennustilaa 64 tai 128 gigatavua ja keskusmuistia kolme, neljä tai kuusi gigatavua. Tallenustila on laajennettavissa enintään 512 gigatavun microSD-kortilla. Laitteessa on neljä takakameraa. Pääkameran tarkkuus on 13, laajakulmakameran viisi ja makro- ja syvyyskameran tarkkuus kaksi megapikseliä. Puhelimen etukameran tarkkuus on kahdeksan megapikseliä. Lisäksi puhelimessa on sormenjälkitunnistin ja 4&nbsp;000 milliampeeritunnin akku, joka tukee 10 watin latausta.

## Lähteet
* GSMArena

### Viitteet
Suunnistuksen Euroopan-mestaruuskilpailut 2006

**Suunnistuksen Euroopan-mestaruuskilpailut 2006** järjestettiin 7.–14. toukokuuta Viron Otepäässä. Sekä miehet että naiset kilpailivat kolmella henkilökohtaisella matkalla ja viestissä. Suomi voitti kolme kultamitalia, Ruotsi ja Sveitsi kaksi sekä Ranska yhden.

## Lähteet
*
Ruotsin kansanterveysvirasto

**Ruotsin kansanterveysvirasto** () on Ruotsissa toimiva valtiollinen, kansanterveyteen keskittyvä asiantuntijalaitos ja viranomainen. Se toimii Ruotsin sosiaaliministeriön alaisuudessa. 

Virasto perustettiin vuoden 2014 alussa yhdistämällä kaksi silloista valtionlaitosta (Smittskyddsinstitutet ja Statens folkhälsoinstitut). Lisäksi kansanterveysvirastoon liitettiin suuri osa sosiaaliministeriön ympäristöterveyden ja ympäristö- ja kansanterveysraportoinnin toiminnoista. Vuoden 2019 lopussa viraston palveluksessa työskenteli 540 ihmistä. Naisten osuus on lähes kolme neljäsosaa. Ruotsin kansanterveysviraston toimipisteet sijaitsevat Solnassa (419 työntekijää) ja Östersundissä (121 työntekijää). Solnan toimipiste on aivan Euroopan tautienehkäisy- ja -valvontakeskuksen (ECDC) naapurustossa, joten Kansanterveysvirasto tekee tiivistä yhteistyötä ECDC:n samoin kuin Maailman terveysjärjestön (WHO) kanssa.

## Katso myös
*Terveyden ja hyvinvoinnin laitos (THL)
*Norjan kansanterveyslaitos (FHI)
*Tanskan kansanterveyslaitos (SIF)
*Viron terveysvirasto (Terviseamet)
*Latvian tautienehkäisy- ja -valvontakeskus (SPKC)
*Puolan kansanterveyslaitos (NIZP-PZH)
*Robert Koch -instituutti (RHI)
*Euroopan tautienehkäisy- ja -valvontakeskus (ECDC)

## Lähteet

## Aiheesta muualla
*Ruotsin kansanterveysviraston verkkosivut 
* Antal fall av covid-19   (folkhalsomyndigheten.se)
Suunnistuksen Euroopan-mestaruuskilpailut 2008

**Suunnistuksen Euroopan-mestaruuskilpailut 2008** järjestettiin 25. toukokuuta – 1. kesäkuuta Latvian Ventspilsissa. Sekä miehet että naiset kilpailivat kolmella henkilökohtaisella matkalla ja viestissä. Norja, Ruotsi ja Venäjä voittivat kaksi kultamitalia sekä Ranska ja Suomi yhden.

## Lähteet
* 
*
Suunnistuksen Euroopan-mestaruuskilpailut 2010

**Suunnistuksen Euroopan-mestaruuskilpailut 2010** järjestettiin 27. toukokuuta – 6. kesäkuuta Bulgarian Primorskossa. Sekä miehet että naiset kilpailivat kolmella henkilökohtaisella matkalla ja viestissä. Sveitsi voitti viisi kultamitalia, Ruotsi kaksi ja Venäjä yhden.

## Lähteet
* 
*
Pir vo vremja tšumy

**Pir vo vremja tšumy** (, ”Pidot ruton aikaan”) on Aleksandr Puškinin yksinäytöksinen pienoistragedia. Hän kirjoitti sen syksyllä 1830 Boldinossa koleraepidemian raivotessa Venäjällä.

César Cui sävelsi näytelmän pohjalta samannimisen oopperan vuonna 1900.

Näytelmän nimestä on tullut lentävä lause ja paljon käytetty metafora venäjässä ja muissakin kielissä.
Suunnistuksen Euroopan-mestaruuskilpailut 2016

**Suunnistuksen Euroopan-mestaruuskilpailut 2016** järjestettiin 21.–28. toukokuuta Tšekin Jeseníkissä. Sekä miehet että naiset kilpailivat kolmella henkilökohtaisella matkalla ja viestissä, ja lisäksi ohjelmaan kuului sekajoukkueiden sprinttiviesti. Sveitsi voitti viisi kultamitalia, Ruotsi kaksi sekä Suomi ja Venäjä yhden.

## Lähteet
* 
*
Half Nelson

**Half Nelson** on vuonna 2006 ensi-iltansa saanut draamaelokuva, jonka on ohjannut Ryan Fleck. Sen pääosia esittää Ryan Gosling, Shareeka Epps ja Anthony Mackie. Elokuvan musiikit on säveltänyt kanadalainen bändi Broken Social Scene. Ryan Gosling sai roolistaan parhaan miespääosan Oscar-ehdokkuuden.

## Näyttelijät

## Lähteet

## Aiheesta muualla
* 
* 
*
Iven C. Kincheloe Jr.

**Iven Carl Kincheloe Jr.** (2. heinäkuuta 1928 – 26. heinäkuuta 1958) oli yhdysvaltalainen hävittäjälentäjä sekä koelentäjä. Detroitissa Michiganissa syntynyt *"Kinch"* oli Korean sodan hävittäjä-ässä ja avaruuslennon pioneeri. Hän sai surmansa Kaliforniassa Edwardsin lentotukikohdan lähettyvillä lentäessään taisteluharjoituksen aikana matalalla. Onnettomuuden sattuessa Kincheloe lensi Lockheed F-104 Starfighteria, joka on suihkumoottorikäyttöinen hävittäjäkone. Vaikkakin koneen heittoistuin oli tarkoitettu toimimaan 0-lentonopeudella ja 0-korkeudella, se ei riittänyt pelastamaan häntä.

Kincheloe valmistui Purduen yliopistosta Indianasta luonnontieteiden kandidaatiksi (*Bachelor of Science*) ilmailun tekniikkaan perehtyneenä vuonna 1949. Hän koelensi Century Series -sarjan koneita sekä Bell X-1:tä ja Bell X-2:ta. Ennätyslento tapahtui 7. syyskuuta 1956, jolloin X-2 -rakettikone laukaistiin korkealla, 8&nbsp;800 metrissä, erikoismuunnellun B-50 -pommikoneen alta. Kincheloe oli nimetty seuraavan merkittävän *X-sarjan* koekoneen X-15:n pilottien henkilökuntaan, mutta ehti kuolla näitä tehtäviä ennen. Iven Kincheloe oli radioyhteydessä pilotti-toveriinsa Mel Aptiin, kun hänen X-2 -koneensa hajosi, mikä sekin tapahtui Edwardsin lentotukikohdan lähistöllä.

Korean sodassa Kincheloe taisteli luutnantin arvoisena F-86 Sabre -hävittäjällään ja sille *"Ivan"* -lempinimen antaneena, pudotti vastustajan viisi MiG-15 -suihkukonetta. Lockheed P-80 Shooting Star oli myös eräs lentämänsä konetyyppi. Yhteensä Kincheloe lensi 101 lentotoimitehtävää ja saavutti 10+11 ilmavoittoa (tuhotut/vaurioitetut viholliskoneet).  X-2:lla Kincheloe ylitti 3&nbsp;000 km/h lentonopeuden sekä myös 38&nbsp;000 metrin lentokorkeuden, joka ylitti amerikkalaisen määritelmän avaruuden rajasta (>30 km). Hänen lempinimekseen muodostuikin *Amerikan ensimmäinen avaruusmies*.

30-vuotiaana kuollut Kincheloe oli kahden lapsen isä, kuten oli myös Mel Apt. Hänen tyttärensä Jeanine syntyi kuoleman jälkeisesti ja poikansa Iven C. III on nimikaima. Useilla tunnustuspalkinnoilla, kuten Air Medalilla, Silver Starilla ja The Legion of Meritillä sekä Distinguished Flying Crossilla pronssisin tammenlehvin palkittu Kincheloe on haudattu Arlingtonin sotilashautausmaalle.

## Lähteet
Suunnistuksen Euroopan-mestaruuskilpailut 2012

**Suunnistuksen Euroopan-mestaruuskilpailut 2012** järjestettiin 14.–20. toukokuuta Ruotsin Falunissa ja Morassa. Sekä miehet että naiset kilpailivat kolmella henkilökohtaisella matkalla ja viestissä. Sveitsi voitti neljä kultamitalia, Norja kaksi sekä Ruotsi ja Venäjä yhden.

## Lähteet
* 
*
Suunnistuksen Euroopan-mestaruuskilpailut 2004

**Suunnistuksen Euroopan-mestaruuskilpailut 2004** järjestettiin 10.–17. heinäkuuta Tanskan Roskildessa ja Hillerødissä. Sekä miehet että naiset kilpailivat kolmella henkilökohtaisella matkalla ja viestissä. Ruotsi voitti kolme kultamitalia, Sveitsi kaksi sekä Norja, Ranska ja Suomi yhden.

## Lähteet
*
Zager & Evans

**Zager & Evans** oli yhdysvaltalainen, Nebraskan Lincolnissa perustettu folkrock-duo, jonka jäsenet olivat Denny Zager ja Rick Evans. Duo tunnetaan vuoden 1969 hitistään ”In the Year 2525”. Se oli duon ainoa hitti sekä Yhdysvalloissa että Britanniassa, joissa molemmissa se nousi listaykköseksi. Zager & Evans on samalla ainoa esittäjä, joka on noussut sekä Yhdysvaltain että Britannian listaykköseksi, mutta jonka mikään muu kappale ei ole saavuttanut kummassakaan maassa listasijoitusta. 

Zager & Evans julkaisi myös muutaman albumin, joista viimeinen oli vuonna 1971 ilmestynyt *Food for the Mind*.

Denny Zager on sittemmin valmistanut kustomoituja Zager-kitaroita Nebraskan Lincolnissa.

## Diskografia
### Albumit
*
*
*
*

## Katso myös
*Yhden hitin ihme

## Lähteet
Suunnistuksen Euroopan-mestaruuskilpailut 2002

**Suunnistuksen Euroopan-mestaruuskilpailut 2002** järjestettiin 23.–30. syyskuuta Unkarin Sümegissä. Sekä miehet että naiset kilpailivat kolmella henkilökohtaisella matkalla ja viestissä. Sveitsi voitti kolme kultamitalia, Ruotsi kaksi sekä Norja, Suomi ja Venäjä yhden.

## Lähteet
*
Suunnistuksen Euroopan-mestaruuskilpailut 2000

**Suunnistuksen Euroopan-mestaruuskilpailut 2000** järjestettiin 1.–4. heinäkuuta Ukrainan Truskavetsissa. Sekä miehet että naiset kilpailivat kahdella henkilökohtaisella matkalla ja viestissä. Norja ja Venäjä voittivat kaksi kultamitalia sekä Ruotsi ja Sveitsi yhden.

## Lähteet
*
Intiananamirta

**Intiananamirta** (*Anamirta cocculus*) on kilpikiertokasveihin kuuluvan anamirtojen suvun ainoa laji.

## Ulkonäkö ja koko

Intiananamirta on puuvartinen köynnöskasvi eli liaani, jonka lehdet ovat kaljuja ja herttamaisia. Kasvilla on suuret, roikkuvat terttumaiset kukinnot, joissa on 9–12 verholehteä eikä lainkaan terälehtiä. Heteitä on yli kymmenen, emejä kolme. Hedelmä on luumarja.

Kasvin kromosomiluku on 2n = 24.

## Levinneisyys
Intiananamirta kasvaa luonnonvaraisena Etelä- ja Kaakkois-Aasiassa Intiassa, Sri Lankassa, Thaimaassa, Indonesiassa, Papua-Uusi-Guineassa ja Filippiineillä.

## Ainesosat
Päihteenä käytetyn intiananamirran varsi ja juurakko sisältävät lukuisia alkaloideja, kuten berberiiniä, palmatiinia, magnofloriinia ja kolunibamiinia. Siemenet puolestaan sisältävät pikrotoksiinimyrkkyä, jota käytetään farmasiassa.

Anamirtojen kuivattuja ja murskattuja hedelmiä kutsuttiin aiemmin nimellä *Kokkel* tai *Kokkelskörner*. Niitä käytettiin kalastuksessa: veteen heitettynä hedelmät huumasivat kalat, jolloin ne voitiin poimia käsin (tästä tulee myös kasvin englanninkielinen nimi "Fish Berries"). Samaan tarkoitukseen on Suomessa käytetty ukontulikukkaa (*Verbascum thapsus*).

## Lähteet
Edvard Johannes Antell

**Edvard Johannes (Johan) Antell** (22. maaliskuuta 1852 Viipuri – 23. heinäkuuta 1926 Brooklyn) oli suomalaissyntyinen yhdysvaltalainen toimittaja.

Antellin vanhemmat olivat senaattori Samuel Henrik Antell ja Fanny Alexandra Helena Wallenius. Hän pääsi ylioppilaaksi Helsingfors privatlyceumista vuonna 1873 ja opiskeli oikeustieteitä Helsingin yliopistossa. Antell siirtyi vuonna 1885 Yhdysvaltoihin, jossa hän työskenteli aluksi newyorkilaisen siirtolaistoimiston virkailijana. Antell toimitti *[[Finska Amerikanaren]]* -sanomalehteä vuosina 1896–1924. Hän oli yksi suomenruotsalaisen siirtolaisyhteisön keskeisiä henkilöitä.

## Lähteet
TIP TIG

**TIP TIG** on TIG-hitsauksen tapainen hitsausmenetelmä. Siinä lisäaine syötetään lankana. Lisäksi menetelmään kuuluu langan ja edelleen hitsisulan värisyttäminen syötön edestakaisin liikkeellä. Lisäksi lisäainelangan kautta syötetään toisiovirta hitsaustapahtumaan.

TIP TIG mahdollistaa TIG:iä nopeamman hitsauksen. Langan ja hitsisulan värisyttäminen mahdollistaa nopeamman langansyötön ja suuremman virran käytön.

TIP TIG:in keksi ja patentoi itävaltalainen insinööri Siegfried Plasch vuonna 1999. Menetelmän nimessä TIP tulee saksasta "Technologie Ingenieur Plasch" engl. "Technology of  Engineer Plasch" suom. "Insinööri Plaschin tekniikka". TIG taasen tulee TIG:in tapaan engl. sanoista "Tungsten Inert Gas" eli wolframi  inertti kaasu.

## Lähteet
Insight Meditation Society

**Insight Meditation Society** on Barressa, Massachusettsin osavaltiossa Yhdysvalloissa, sijaitseva theravadabuddhalainen meditaatioretriittikeskus. Keskuksen kursseilla ja retriiteillä opetetaan vipassana- ja metta-meditaatiota, ja Insight Meditation Society on yksi vanhimpia näiden tekniikoiden popularisoijia länsimaissa. Meditaatio-opettajat Joseph Goldstein, Jack Kornfield ja Sharon Salzberg perustivat vuonna 1975 taustayhdistyksen keskukselle, joka avasi ovensa yleisölle seuraavana vuonna.

Insight Meditation Society sijaitsee maaseudulla Massachusettsin keskiosissa. Alueella toimi alun perin 1950-luvulla perustettu katolinen luostari, joka rakennettiin 1800- ja 1900-lukujen taitteen aikaisen kartanon ympärille. Kun luostarin toiminta hiipui, sääntökunta myi sen meditaatiokeskukseksi vuonna 1975. Nykyisin Insight Meditation Society järjestää meditaatioretriittejä kahdessa viereisessä kohteessa, Retreat Center ja Forest Refuge.

Insight Meditation Societyn järjestämät kolmen kuukauden meditaatioretriitit seuraavat kaakkoisaasialaisten munkkien perinteistä harjoitusta. Retriitin aikana osallistujat eristäytyvät muulta maailmalta ja seuraavat ankaria ohjeita meditaatiota ja dharman opiskelua koskien. Kolmesti viikossa järjestettyjä ohjauskeskusteluja ja jokailtaisia oppitunteja lukuun ottamatta osallistujat viettävät retriitin hiljaisuudessa. Theravadabuddhalaisen perinteen mukaisesti osallistujille ei tarjota toista ateriaa lounaan jälkeen, mutta he saavat syödä välipaloja ja juoda teetä, mikä ei olisi varsinaisen perinteen mukaisesti sopivaa.

Retreat Centerin meditaatioretriitit ovat yleisölle avoimia, ja kuka tahansa kiinnostunut voi tulla kuuntelemaan jokailtaisia opetuspuheita. Ryhmämeditaatioistunnot ovat myös avoimia kaikille, joilla on kokemusta vipassana-meditaatiosta. Opettajien pitämät puheet nauhoitetaan, jonka jälkeen ne ovat vapaasti kuunneltavissa internetissä.

## Lähteet

## Aiheesta muualla
*Insight Meditation Society
*Insight Meditation Society - Retreat Centerissä pidettyjä opetuspuheita
*Insight Meditation Society - Forest Refugessa pidettyjä opetuspuheita